HU Az Európai Unió Hivatalos Lapja C 307/1

A BIZOTTSÁG VÉLEMÉNYE

(2008. november 27.)

a 98/37/EK európai parlamenti és tanácsi irányelv 7. cikkének alkalmazásában a magyar hatóságok által a BRISTOOL ENGLAND márkájú elektromos gyalugép tekintetében elfogadott tiltó intézkedésről (MD-2007-136)

(EGT-vonatkozású szöveg)

(2008/C 307/01)

1. A magyar hatóságok értesítése

A tagállamok gépekre vonatkozó jogszabályainak közelítéséről szóló 98/37/EK irányelv 2. cikkének (1) bekezdése előírja, hogy a tagállamok minden megfelelő intézkedést meghoznak annak biztosítására, hogy az irányelv hatálya alá tartozó gépeket csak akkor lehessen forgalomba hozni vagy üzembe helyezni, ha azok megfelelő üzembe állítás és karbantartás, illetve rendeltetésszerű használat esetén nem veszélyeztetik a személyek egészségét és biztonságát, adott esetben pedig a háziállatokat vagy a tulajdont.

Az irányelv 7. cikkének (1) bekezdése előírja, hogy amennyiben egy tagállam megállapítja, hogy egy CE-jelöléssel ellátott gép rendeltetésszerű használat esetén veszélyeztetheti a személyek biztonságát, és adott esetben a háziállatokat vagy a tulajdont, köteles meghozni minden megfelelő intézkedést, hogy ezt a gépet a forgalomból kivonja, forgalomba hozatalát, üzembe állítását vagy használatát megtiltsa, vagy szabad mozgását korlátozza. A tagállam minden ilyen intézkedésről haladéktalanul tájékoztatja a Bizottságot, megjelölve döntése indokát.

2007. július 23-án a magyar hatóságok a BRISTOOL ENGLAND márkájú, BT/PL 822-902 típusú, kézi tartású, hordozható elektromos gyalugép forgalomba hozatalát megtiltó intézkedésről értesítették az Európai Bizottságot. A gép gyártója a Jiangsu Jinding Electric Tools Group Co. Ltd, Huangli Town Changzhou, Jiangsu 213151 Kína, forgalmazója pedig a TESCO-GLOBAL Inc., H-2040 Budaörs, Kinizsi út 1–3.

Az Európai Bizottsághoz eljuttatott beadvány a következő dokumentumokat tartalmazta:

— a 2004. július 29-i AM50046679 0001 számú tanúsítvány, amelyet a TÜV Rheinland Product Safety GmbH, Am Grauen Stein, D-51105, Köln, bocsátott ki a DB-82X2B típusú elektromos gyalugépről,

— a Jiangsu Jinding Electric Tools, Kínai Népköztársaság 2006. február 16-i nyilatkozata, amelyben megállapítja, hogy a DB-82X2B típusú elektromos gyalugép egyenértékű a 3036-os sz. termékkel,

— a Bristool Trade Cooperation, Fernley, Nevada, USA2006. december 15-i keltezésű nyilatkozata, amely megállapítja, hogy a 3036 sz. termék egyenértékű a magyar intézkedés tárgyát képező BT/PL 822-902 típusú elektromos gyalugéppel.

Az irányelv 7. cikkének (2) bekezdése értelmében a Bizottság az érintett felekkel folytatott konzultációt követően köteles nyilatkozni arról, hogy a kérdéses intézkedést indokoltnak tartja-e vagy sem. Ha az intézkedést indokoltnak tartja, a Bizottság köteles tájékoztatni a tagállamokat, hogy azok a 2. cikk (1) bekezdésében előírt kötelezettségeiknek megfelelően minden szükséges intézkedést megtehessenek az érintett géppel kapcsolatban.

2. A magyar hatóságok indokolása

A magyar hatóságok azzal indokolták intézkedésüket, hogy az elektromos gyalugép nem felelt meg a 98/37/EK irányelv I. mellékletében meghatározott alapvető egészségvédelmi és biztonsági követelményeknek (az EN 60745-1:2003 „Villamos motoros kéziszerszámok – Biztonság – 1. rész: Általános követelmények” című és az EN 60745-2-14:2003 „Villamos motoros kéziszerszámok – Biztonság – 2-14. rész: Gyalugépek egyedi előírásai” című harmonizált európai szabványokra való hivatkozással).

1.2.2. Kezelőelemek

Sem a forgó részekkel való érintkezés elkerülésére szolgáló technikai elemeket, sem a véletlen működtetés elleni védelmet nem mellékeltek a géphez. A kapcsolót pedig akár a gép működése alatt is rögzíteni lehetett.

1.5.1. Villanyáram okozta veszélyek

Az erősített szigetelés villamos szilárdsága nem bizonyult elégségesnek: a hozzáférhető fém részek és a feszültség alatt álló részek között átívelés következett be, mégpedig a megengedett feszültségszint alatt, az áramütés veszélyének kitéve a felhasználót.

1.5.6. Tűzveszély

Tesztelés során a gép kigyulladt, füstöt és lángokat bocsátott ki, majd leállt.

1.7.3. Jelölések

A gyártó nevét és címét nem tüntették fel a gépen, valamint a gyártás éve is hiányzott.

1.7.4. Használati útmutató

A használati útmutatóból hiányzott néhány, a gép biztonságos működtetéséhez szükséges tájékoztatás.

3. A Bizottság véleménye

2007. november 15-én a Bizottság írásban felkérte a TESCO-GLOBAL Inc.-t, amely aláírta az EK-megfelelőségi nyilatkozatot, hogy közölje a magyar hatóságok által megtett intézkedésre vonatkozó észrevételeit.

2007. november 15-én a Bizottság írt a kölni TÜV Rheinlandnak is, amely megfelelőségi tanúsítványt bocsátott ki egy DB-82X2B típusú elektromos gyalugépről, amelyet a magyar intézkedés tárgyát képező BT/PL 822-902 típusú elektromos gyalugéppel egyenértékűnek minősített.

2007. december 3-án a TÜV Rheinland megerősítette, hogy tanúsítványt bocsátott ki a DB-82X2B típusú elektromos gyalugépről, és megállapította, hogy a tanúsítvány csak 2007. márciusáig volt érvényes. Azt nem tudták megerősíteni, hogy a BRISTOOL ENGLAND BT/PL 822-902 típusú elektromos gyalugép egyenértékű a DB-82X2B típusú elektromos gyalugéppel, és kijelentették, hogy a BT/PL 822-902 típusú gépet nem tesztelték, és ahhoz tanúsítványt sem állítottak ki.

2007. december 11-én a TESCO GLOBAL Inc. úgy válaszolt, hogy nem vonja kétségbe a magyar hatóságok intézkedését, és a kérdéses elektromos gyalugép-készletét megsemmisítette.

A rendelkezésre álló dokumentáció és az érintett felek észrevételei alapján a Bizottság úgy tekinti, hogy a magyar hatóságok bebizonyították, hogy a korlátozó intézkedés által érintett gép nem felel meg a fent említett alapvető egészségvédelmi és biztonsági előírásoknak. E szabálytalanságok a szóban forgó gépet használó személyek számára komoly kockázatot jelentenek.

Az előírt eljárások lefolytatása után a Bizottság azon a véleményen van, hogy a magyar hatóságok által hozott intézkedés indokolt.